
Adresseliste


03/2145-   ARTS-VI-MOK
24.03.2003

445.23

Vedtak om uttak av jerv innenfor Nord-Trøndelag og Oppland fylker

Direktoratet viser til søknad fra Låarte reinbeitedistrikt av 4. mars 03 om uttak av jerv innenfor distriktets beiteområde, og til avtale mellom direktoratet og Dovre og Lesja kommuner av 12. juni 02 angående uttak av 2 jerver innenfor kommunenes areal innen 15. mai 03.

Bakgrunn

Bakgrunnen for søknaden fra Låarte reinbeitedistrikt er en pågående situasjon med jerveskader på rein. Skadene er godt dokumenterte, og er konsentrerte i tid om rom. Distriktet viser til at antallet jerv innenfor distriktet har økt betydelig de siste år, og til at det ikke er tatt ut jerv innenfor deres områder gjennom lisensjakt de årene lisensjakt har pågått i Nord-Trøndelag fylke.

I 2001 ble det igangsatt en forsøksordning for Dovre og Lesja kommuner som bl.a. innebar myndighet til å felle jerv på fellingstillatelse, samt midler til å dekke nødvendige skadeforebyggende tiltak og administrasjon. Denne forsøksordningen ble videreført for 2002. Punkt 14. i avtalen med kommunene for 2002 omhandler avgang av jerv, og under dette punkt fremgår bl.a. at avtalepartene tar sikte på at det er felt 2 jerver innenfor Dovre og Lesja kommuner innen 15. mai 03. Det er pr d.d. felt en jerv innenfor kommunenes areal i avtaleperioden. Dette var en hannjerv som ble felt under lisensjakt den 1. januar 03.

Direktoratets vurdering

Det vises innledningsvis til søknad fra Låarte reinbeitedistrikt av 4. mars 03, samt til anbefaling fra Fylkesmannen i Nord-Trøndelag av 7. mars 03. Videre vises til avtale mellom direktoratet og Dovre og Lesja kommuner av 12. juli 02. Disse dokumenter er vedlagt.

Det rettslige grunnlaget for avgjørelsen er Lov av 29. mai 1981 nr 38 om viltet (viltloven) 

§ 12 jfr. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jfr. § 2, hvor det fremgår: 

Viltloven § 12:

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder. 

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)

Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe og tamrein skal bli minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforsksriften § 2: (Generelle vilkår for felling)

Tillatelse til felling av bjørn, jerv, ulv og gaupe etter bestemmelsene i §§ 3-5 kan bare   gis dersom fellingen ikke vil være skadelig for bestandens overlevelse.

Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jfr. § 1.

Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand 

b. områdets betydning som beitemark 

c. skadenes omfang og utvikling 

d. potensialet for framtidige skader.

I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 

Ut fra vurderingene ovenfor, og med hjemmel i Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2, treffer direktoratet vedtak om felling av 1 jerv innenfor Låarte reinbeitedistrikt i Nord-Trøndelag, og felling av 1 jerv innenfor Dovre og Lesja kommuner. Det må tilstrebes å unngå felling av ynglende tisper.

Følgende vilkår er knyttet til iverksettelse av fellingstillatelsen:

1. Fellingstillatelsene gjelder innenfor Låarte reinbeitedistrikt i Nord-Trøndelag fylke, og innenfor Dovre og Lesja kommuner i Oppland fylke.

2. Direktoratet for naturforvaltning v/Statens Naturoppsyn er ansvarlig for gjennomføring av fellingsforsøkene. Fellingsforsøkene gjennomføres i tråd med fastsatt instruks for det statlige fellingslaget ved uttak av vilt.

3. Tillatelsene gjelder i tidsrommet 24. mars 03 – 15. mai 03.

4. Under fellingsforsøkene må det tilstrebes å unngå felling av ynglende tisper.

5. Direktoratet for naturforvaltning v/artsavdelingen kan til enhver tid trekke tilbake fellingstillatelsen.

Vedtaket kan påklages til Miljøverndepartementet innen 3 uker, jfr. forvaltningsloven §§ 28 og 29. En eventuell klage skal fremsettes for direktoratet, jfr. forvaltningsloven § 32.

Med hilsen

Yngve Svarte e.f.
Terje Bø

Direktør artsavdelingen
Seksjonssjef

